നാടുവിട്ട അഫ്ഗാന് പൈലറ്റുമാര് തിരിച്ചെത്താന് താലിബാന്റെ സമ്മര്ദം വാഷിംഗ്ടണ്: യുഎസ് പരിശീലം നേടിയ അഫ്ഗാന് പൈലറ്റുമാര്ക്കു തിരികെയെത്താന് താലിബാന് ഭരണകൂടത്തിന്റെ സമ്മര്ദം. താലിബാന് ഒാഗസ്റ്റില് അഫ്ഗാന് പിടിച്ചെടുത്തതോടെ നിരവധി പൈലറ്റുമാര് രാജ്യം വിട്ടിരുന്നു. രാജ്യത്തു വിമാനം പറത്താന് കഴിവുള്ളവരുടെ അഭാവമാണ് താലിബാനെ പ്രതിസന്ധിയില് ആക്കിയിരിക്കുന്നത്. യുഎഇ സര്ക്കാരില് സമ്മര്ദം ചെലുത്തി പൈലറ്റുമാരെ തിരികെ എത്തിക്കാനാണ് താലിബാന് നീക്കം നടത്തുന്നതെന്നാണ് സൂചന. രാജ്യത്തെ പല മേഖലകളിലും മാറ്റം വരുത്തിക്കൊണ്ടിരിക്കുകയാണ് താലിബാന് സംഘം. താലിബാനില് അരക്ഷിതാവസ്ഥ കനത്തതോടെയാണ് ജീവഭയത്താല് പൈലറ്റ്മാര് അടക്കമുള്ളവര് രാജ്യം വിട്ടത്. ഇവരില് മിക്കവരും യുഎഇയിലേക്കാണ് രക്ഷപ്പെട്ടത്. താലിബാന് സംഘത്തിന്റെ പ്രതികാര നടപടികള് ഭയന്നാണ് പൈലറ്റ്മാര് രാജ്യംവിട്ടത്. അമേരിക്കന് സേന ഉപയോഗിച്ചിരുന്നതടക്കമുള്ള വിമാനങ്ങളും സംവിധാനങ്ങളും അഫ്ഗാനില് അവശേഷിക്കുന്നുണ്ട്. ഇവ പ്രവര്ത്തിപ്പിക്കാനുള്ള സാങ്കേതിക പ്രവര്ത്തകരുടെ അഭാവവമാണ് ഇപ്പോള് താലിബാന് നേരിടുന്ന ഏറ്റവും വലിയ പ്രതിസന്ധി. എ 29 ലൈറ്റ് അറ്റാക്ക് വിമാനങ്ങളും യുഎച്ച് 60 ബ്ലാക്ക് ഹോക്ക് ഹെലികോപ്റ്ററുകളും ഉള്പ്പെടെ 46 വിമാനങ്ങളാണ് അഫ്ഗാനിലുള്ളത്.